Posisi Natuna namung kados titik ing salebeting bunderan amargi jarakipun ingkang tebih sanget saking pulo-pulo sanès ingkang mapan wonten ing sebrang, kados Malaysia ing sisih wétan saha sisih kulon, Vietnam ing sisih lor ipun, saha Pulo Batam ing sisih kidulipun. Nanging ewa samanten, manawi badhé dugi dhateng kapuloan Natuna Besar punika sampun wonten transportasi ingkang radi gampil kanggé mlebet saha medal pulo punika. Sapérangan montor mabur sampun radi kathah ingkang landas wonten ing papan anggegana ing kapuloan Natuna Besar sanajan papan anggegananipun taksih ngampil saking TNI Angkatan Udara. Déné, manawi badhé ngginakaken transportasi laut ugi sampun wonten sapérangan kapal-kapal ageng ingkang asring mampir ing kapuloan punika, kados kapal Bukit Raya gadhahipun Pelni, Sabuk Nusantara, saha Kapal Perintis. Kapal-kapal kasebat mampir ing kapuloan Natuna Besar sapisan saben peken.